་ཟླ་རེའམ། །ཉིན་རེ་ཐུན་བཞིར་བསྒོམ་བྱས་ནས། །མཆོད་པ་ལས་སོགས་འབད་བྱས་ཀྱང་། །གལ་ཏེ་གྲུབ་པར་མ་གྱུར་ན། །དམ་ཚིག་བཀའ་ཡི་འཁོར་ལོ་དེ། །བདེ་གཤེགས་སྲས་དང་བཅས་པ་དང་། །ལྷ་དང་བཅས་པའི་འཇིག་རྟེན་ན། །མངག་གཞུག་ཕོ་མོ་བཅས་པ་རྣམས། །མྱུར་དུ་ལས་ལ་བསྐུལ་བའི་ཕྱིར། །དམ་ཚིག་བཀའ་ཡི་འཁོར་ལོ་འདི། །རྩེ་གཅིག་ཡིད་ཀྱིས་བསྐུལ་བར་བྱ། །དེ་ལ་བསྒོམ་པའི་རིམ་པ་ནི། །དང་པོར་བསོད་ནམས་ཚོགས་བསགས་ནས། །ཆོས་འབྱུང་བསྐྱེད་པའི་བར་དུ་ཡང་། །གོང་གི་རིམ་པ་ཇི་ལྟ་བར། །འདིར་ཡང་དེ་བཞིན་བསྒོམ་པར་བྱ། །བྱེ་བྲག་གྱུར་པ་འདི་ཡིན་ཏེ། །ཆོས་འབྱུང་རྡོ་རྗེའི་གནས་སུ་ནི། །ཕྱོགས་བཅུའི་སངས་རྒྱས་མ་ལུས་པའི། །ཞིང་ཁམས་དང་བཅས་མཆོད་རྟེན་བསྒོམ། །མཆོད་རྟེན་དེ་ཡི་བུམ་པ་ལ། །སངས་རྒྱས་ཞིང་འདི་ཆུད་པ་ཡི། །རྒྱལ་བ་སྲས་དང་བཅས་པ་དང་། །ཞབས་འབྲིང་སྤྲུལ་པར་བཅས་པ་ཡི། །མཆོད་རྟེན་གཉིས་པ་བསྒོམ་པར་བྱ། །དེ་དབུས་རྡོ་རྗེའི་དཀྱིལ་འཁོར་གྱི། །ལྟེ་བར་ཉི་མའི་དཀྱིལ་འཁོར་ལ། །མི་བསྐྱོད་རྡོ་རྗེ་བསྒོམ་པར་བྱ། །སྐུ་མདོག་བཻཌཱུརྱ་འདྲ་ཞིང་། །ས་གནོན་ཕྱག་རྒྱ་ཡང་དག་བཞུགས། །རྡོ་རྗེའི་དཀྱིལ་འཁོར་ལྷ་རྣམས་ཀྱང་། །སྐུ་ལ་ཡོངས་སུ་རྫོགས་པར་བསྒོམ། །དེ་ཡི་ཐུགས་ཀར་འཇམ་པའི་དབྱངས། །གདོད་ནས་སངས་རྒྱས་ཞེས་བྱ་བ། །ཞལ་ལྔ་ཟུར་ཕུད་ལྔ་དང་ལྡན། །མདོག་དཀར་མེ་ཏོག་འཕྲེང་བས་བརྒྱན། །ཕྱག་བརྒྱད་གླེག་བམ་བསྣམས་པར་བསམ། །དེ་ཡི་ཐུགས་ཀའི་ཟླ་བ་ལ། །འཇམ་དཔལ་ཡེ་ཤེས་སེམས་དཔའ་ནི། །སྐུ་མདོག་བཻཌཱུར་མཚོན་ཆ་ཅན། །ཡེ་ཤེས་རལ་གྲི་འཛིན་པར་བསྒོམ། །ཡེ་ཤེས་སེམས་དཔའི་ཐུགས་ཀར་ཡང་། །བཀའ་ཡི་འཁོར་ལོ་ཞེས་བྱ་བ། །རལ་གྲི་དབང་འདྲའི་འཁོར་ལོ་ནི། །རྩེ་མོ་སུམ་ཅུ་གཉིས་པ་ཡི། །ཨིནྡྲ་ནཱི་ལཱིའི་ཁ་དོག་ལ། །ལྟེ་བར་ཨོཾ་གྱིས་མཚན་པ་ལ། །རྩིབས་རྣམས་རྩ་བའི་གསང་སྔགས་ནི། །སུམ་ཅུ་རྩ་གཉིས་སྔོན་པོ་ལས། །འོད་ཟེར་དམར་པོ་འཕྲོ་བར་བསམ། །དེ་ནས་ཤར་ཕྱོགས་འཇིག་རྟེན་གྱི། །སངས་རྒྱས་ཞིང་ཁམས་དག་པ་ན། །རྡོ་རྗེ་ཞིང་ཆེན་རྣམ་སྣང་མཛད། །བྱང་ཆུབ་སེམས་དཔའ་བྱེ་བ་བརྒྱ། །དེ་དག་མདུན་རྒྱུག་རྡོ་རྗེ་འཆང་། །གཙོ་བོ་ལྔ་བརྒྱས་བསྐོར་ཞིང་བསྲུང་། །དེ་བཞིན་ལྷ་ཀླུ་ལྷ་མིན་སོགས། །སྐལ་ལྡན་ཚོགས་ཀྱིས་ལེགས་བསྐོར་ཞིང་། །མཆོད་བྱེད་ཞིང་ཁམས་ཁེངས་པར་བསམ། །དེ་ནས་ལྷོ་ཕྱོགས་འཇིག་རྟེན་ན། །རྡོ་རྗེ་ས་ཆེན་རིན་ཆེན་འབྱུང་། །རྒྱལ་སྲས་འཁོར་དང་བཅས་པ་ཡང་། །སྔ་མ་བཞིན་དུ་བསམ་པར་བྱ། །དེ་ནས་ནུབ་ཕྱོགས་འཇིག་རྟེན་ན། །རྡོ་རྗེ་ལྷུན་པོ་འོད་དཔག་མེད། །བྱང་ཆུབ་སེམས་དཔའི་འཁོར་བཅས་ཀྱང་། །སྔ་མ་བཞིན་དུ་བསམ་པར་བྱ། །དེ་བཞིན་བྱང་ཕྱོགས་འཇིག་རྟེན་ཁམས། །རྡོ་རྗེ་སྦྱིན་པ་དོན་ཡོད་གྲུབ། །བྱང་ཆུབ་སེམས་དཔའི་ཚོགས་བཅས་ཀྱང་། །སྔོན་བཞིན་རང་རང་འཁོར་བཅས་བསམ། །ཁྱད་པར་སངས་རྒྱས་ཞིང་འདི་ཡང་། །ལྟས་ངན་གདུལ་བར་བཀའ་གནས་ཡིན། །དེ་དག་རབ་ཏུ་གདུལ་བྱའི་ཕྱིར། །རྡོ་རྗེ་འཆང་གི་བཀའ་འཁོར་ན། །རྡོ་རྗེ་མངག་གཞུག་ཕོ་མོ་རྣམས། །འཇིགས་ཤིང་རབ་ཏུ་མི་བསྲུན་པས། །དྲག་པོའི་ལས་རྣམས་བྱིན་རློབ་ཅིང་། །མདུན་ནས་ཀུན་དུ་བསྐོར་བར་བསམ། །དེ་ནས་དང་པོ་བཀའ་ཡི་འཁོར་ལོ་ལས། །ཡི་གེའི་འཕྲེང་བའི་འོད་ཟེར་ནི། །ཤར་གྱི་ཕྱོགས་སུ་འཕྲོས་པ་ལས། །སངས་རྒྱས་ཞིང་དེ་ཁྱབ་གྱུར་ནས། །དེ་ནས་ཚིག་འདིས་བསྐུལ་བར་བྱ། །སྐུ་གསུང་ཐུགས་སུ་བདག་སྦྱོར་བས། །སངས་རྒྱས་ཐམས་ཅད་བདག་ལ་གསོན། །ང་ནི་དུས་གསུམ་བཞུགས་པ་ཡི། །སངས་རྒྱས་ཀུན་གྱི་ཡེ་ཤེས་སྐུ། །ཡང་སངས་རྒྱས་ཏེ་ཐུགས་ལ་གནས། །ཤར་གྱི་ཕྱོགས་ཀྱི་འཇིག་རྟེན་ནི། །ཞིང་ཁམས་དཔག་ཏུ་མེད་པ་ན། །སངས་རྒྱས་ཐམས་ཅད་འདུས་པའི་སྐུ། །རྡོ་རྗེ་ཞིང་ཆེན་རྣམ་སྣང་མཛད། །དེ་ཡི་འཁོར་ལོར་འཁོད་པ་ཡི། །བྱང་ཆུབ་སེམས་དཔའ་བྱེ་བ་བརྒྱ། །དེ་དག་མདུན་དུ་རྒྱུག་པ་ཡི། །རྡོ་རྗེ་འཆང་བ་ལྔ་བརྒྱར་བཅས། །རྒྱལ་བ་འཁོར་བཅས་བདག་ལ་གསོན། །དེ་ཡི་ཞབས་འབྲིང་བྱེད་པ་ཡི། །ལྷ་དང་དྲང་སྲོང་གཤིན་རྗེ་དང་། །སྲིན་པོ་ཀླུ་དང་རིག་སྔགས་འཆང་། །གནོད་སྦྱིན་སྲིན་པོ་ལ་སོགས་པས། །ས་དང་མཁའ་ལ་གནས་པ་ཡི། །འབྱུང་པོ་ཐམས་ཅད་ང་ལ་ཉོན། །ང་ནི་དཔལ་ལྡན་རལ་གྲི་འཆང་། །བཀའ་ཡི་འཁོར་ལོ་སྦྱོར་བ་ཡིས། །དམ་ཚིག་རལ་གྲིའི་འཁོར་ལོ་འདིས། །གང་ཞིག་བཀའ་ལྟར་མི་བྱེད་ཅིང་། །དེ་བཞིན་དམ་ལ་མི་གནས་པ། །སྐུ་གསུང་ལས་བྱུང་སངས་རྒྱས་ཀྱང་། །ཞིག་པར་འགྱུར་བར་གདོན་མི་ཟ། །ཨོཾ་སརྦ་ཏ་ཐཱ་ག་ཏ་ཨཱ་ཛྙཱ་ཙ་ཀྲ་ཡ་སཏྭ་སྭཱ་ཧཱ། །འདི་ལྟར་བསྐུལ་བའི་མོད་ལ་ནི། །སྲས་བཅས་རྒྱལ་བ་ཐམས་ཅད་དང་། །དེ་བཞིན་དུ་ནི་འཇིག་རྟེན་པ། །དམ་ཚིག་ལྡན་པ་ཐམས་ཅད་ཀྱི། །དམ་ཚིག་སྙིང་པོ་གང་ཡིན་པ། །རང་རང་སྙིང་ལས་བྱུང་ནས་ནི། །རྩ་བའི་གསང་སྔགས་འབུལ་བར་འགྱུར། །དེ་དག་འོད་དུ་གྱུར་པ་ལས། །དམ་ཚིག་བཀའ་ཡི་འཁོར་ལོར་གྱུར། །རལ་གྲི་འབར་འདྲའི་འཁོར་ལོ་ནི། །རྩེ་མོ་སུམ་བཅུ་རྩ་གཉིས་པ། །རྩ་བའི་སྔགས་ཀྱིས་བརྒྱན་པ་དག །རབ་ཏུ་འཁོར་ཞིང་མི་བཟད་པ། །སྒྲ་དག་ཆེ་ཞིང་འཇོམས་བག་ཅན། །རང་རང་མགོ་སྟེང་ནམ་མཁའ་ལ། །མི་བཟད་རབ་ཏུ་འཁོར་བར་གྱུར། །ནམ་མཁའ་དག་ཀྱང་འགྲུམ་པ་དང་། །ས་ཡང་ཀུན་ཏུ་འཁྲུག་པར་བྱེད། །སངས་རྒྱས་ཞིང་ཡང་གཡོ་བྱེད་པའི། །སྒྲ་གྲགས་པ་དང་ཚིག་ཀྱང་འབྱིན།།སངས་རྒྱས་བྱང་ཆུབ་སེམས་དཔས་ཀྱང་།།གཞིག་ཅིང་གཞལ་བར་མི་ནུས་པའི། །དམ་ཚིག་བསྒོ་བ་ལེགས་བྱེད་པས། །གཉན་པར་འོང་བ་ཚིག་འདིས་བསྐུལ། །ང་ནི་དམ་ཚིག་འཁོར་ལོ་སྟེ། །སངས་རྒྱས་བྱང་ཆུབ་སེམས་དཔའ་དང་། །དེ་བཞིན་རྡོ་རྗེ་འཆང་བར་བཅས། །ལྷ་དང་བཅས་པའི་འཇིག་རྟེན་གྱི། །དམ་ཚིག་འཁོར་ལོ་བདག་ཡིན་པས། །སངས་རྒྱས་སྲས་དང་བཅས་པ་ཀུན། །དམ་ཚིག་དབང་གིས་གཤེགས་པར་མཛོད། །འཇམ་པའི་རྡོ་རྗེའི་བཀའ་བཞིན་དུ། །སངས་རྒྱས་མཛད་པ་སྒྲུབ་པར་མཛོད། །ལྷ་དང་བཅས་པའི་འཇིག་རྟེན་གྱི། །དམ་ཚིག་ལྡན་པ་ཐམས་ཅད་ཀྱང་། །དམ་ཚིག་དབང་གིས་གཤེགས་པར་མཛོད། །འཇམ་དཔལ་གཞོན་ནུའི་དམ་ཚིག་བཞིན། །སངས་རྒྱས་འཕྲིན་ལས་སྒྲུབ་པར་མཛོད། །གང་ཞིག་དམ་ལ་མི་གནས་པའི། །འབྱུང་པོ་རྣམས་ཀྱང་ང་ལ་ཉོན། །འཇམ་དཔལ་གཞོན་ནུའི་དམ་ཚིག་ཟུང་། །བདེ་གཤེགས་བཀའ་ལྟར་མ་བྱས་ཤིང་། །ལེགས་པར་དམ་ཚིག་མ་བཟུང་ན། །ང་ནི་དམ་ཚིག་འཁོར་ལོ་ཏེ། །གནམ་ལྕགས་རབ་ཏུ་མི་བཟད་པ། །ད་ལྟ་ཉིད་དུ་འབབ་པར་གྱུར། །ཐལ་བ་བཞིན་དུ་བརླག་ནས་ཀྱང་། །གསོར་མི་རུང་བར་གྱུར་ཏ་རེ། །དམ་ཚིག་འཁོར་ལོ་དེ་བསྒོམས་པས། །ཤར་ཕྱོགས་འཇིག་རྟེན་དཔག་མེད་ཀྱི། །རྒྱལ་བ་སྲས་དང་བཅས་པ་དང་། །ལྷ་དང་བཅས་པའི་འཇིག་རྟེན་གྱི། །དམ་ཚིག་ལྡན་དང་མི་ལྡན་པ། །ཀུན་ནས་འདུས་པར་གྱུར་པ་ལས། །སངས་རྒྱས་སྲས་དང་བཅས་པ་ཀུན། །སྐུ་གསུང་རྡོ་རྗེར་ཞུགས་པར་གྱུར། །དེ་ནས་འཇམ་རྒྱལ་རྡོ་རྗེ་ཡང་། །འཇམ་པའི་ཁྲོ་བོ་མི་བཟད་པ། །གཤིན་རྗེ་གཤེད་པོ་ཉིད་དུ་གྱུར། །དམ་ཚིག་ལྡན་པའི་འཇིག་རྟེན་པ། །ཕྱག་འཚལ་ཐལ་མོ་སྦྱར་ནས་ནི། །བདག་ཅག་དམ་ཚིག་ལྡན་པ་རྣམས། །དམ་ཚིག་བཞིན་དུ་འདུས་གྱུར་པས། །བཀའ་ཅི་སྩལ་ཞེས་གསོལ་བར་བྱེད། །འབྱུང་པོ་དམ་ཚིག་མེད་པ་རྣམས། །དེ་བཞིན་ཐལ་མོ་སྦྱར་ནས་ནི། །འཇམ་རྒྱལ་ཁྲོ་བོའི་བཀའ་བཞིན་དུ། །བདག་ཅག་དམ་ཚིག་འཛིན་པར་འཚལ། །མཐུ་ཆེན་ཁྱོད་ཀྱི་བཀའ་བཞིན་དུ། །དེང་ནས་བཟུང་སྟེ་གནས་པར་བགྱིད། །དེ་སྐད་གསོལ་བ་ཐོས་ནས་ཀྱང་། །འཇམ་རྒྱལ་ཁྲོ་བོའི་རྣལ་འབྱོར་བ། །རྒྱལ་བ་འཁོར་བཅས་ཐམས་ཅད་ལ། །འདོད་དོན་གསོལ་བ་གདབ་པ་དང་། །རྡོ་རྗེ་མངག་གཞུག་འཁོར་བཅས་ལ། །རང་གི་འདོད་པའི་ལས་བསྐུལ་བྱ། །དེ་ལྟར་ཤར་ཕྱོགས་ཞིང་ཁམས་ནས། །བཀའ་ཡི་འཁོར་ལོ་རྫོགས་པ་དང་། །དེ་ནས་ལྷོ་ཕྱོགས་འཇིག་རྟེན་ན། །བཀའ་ཡི་འཁོར་ལོ་བསྒོ་བར་བྱ། །ཡེ་ཤེས་འཁོར་ལོ་འོད་ཟེར་ཏེ། །དེ་བཞིན་ལྷོ་ཡི་ཕྱོགས་སུ་འཕྲོས། །ལྷོ་ཕྱོགས་ཞིང་ཁམས་དཔག་མེད་ཀྱི། །རྡོ་རྗེ་ས་ཆེན་རིན་ཆེན་འབྱུང་། །རྒྱལ་བ་འཁོར་དང་བཅས་པ་ལ། །སྔ་མ་བཞིན་དུ་བསྐུལ་བར་བྱ། །ལྷོ་ཕྱོགས་བཀའ་ཡི་འཁོར་ལོ་དེ། །ལེགས་པར་རྫོགས་པར་གྱུར་པ་དང་། །ནུབ་ཕྱོགས་འཁོར་ལོ་བསྐུལ་བར་བྱ། །ཡེ་ཤེས་དམ་ཚིག་འོད་ཟེར་དེ། །ནུབ་ཀྱི་ཕྱོགས་སུ་འཕྲོས་ནས་ཀྱང་། །རྡོ་རྗེ་ལྷུན་པོ་འོད་དཔག་མེད། །རྒྱལ་བ་འཁོར་དང་བཅས་པ་ནི། །སྔ་མ་བཞིན་དུ་བསྐུལ་བར་བྱ། །དེ་ནས་དམ་ཚིག་འོད་ཟེར་དེ། །བྱང་གི་ཕྱོགས་སུ་འཕྲོས་ནས་ཀྱང་། །རྡོ་རྗེ་སྦྱིན་པ་དོན་གྲུབ་པ། །འཁོར་བཅས་དེ་བཞིན་བསྐུལ་བར་བྱེད། །དེ་ནས་སངས་རྒྱས་ཞིང་འདི་རུ། །རྒྱལ་བ་འཁོར་བཅས་འདུས་གྱུར་ནས། །ཀུན་ཀྱང་སྔོན་གྱི་དམ་ཚིག་བཞིན། །ཡེ་ཤེས་རྡོ་རྗེ་ཁྲོ་བར་གྱུར། །ཁྲོ་བོ་དེ་དག་རེ་རེ་ཡང་། །རྡོ་རྗེ་འཆང་བ་མང་པོས་བསྐོར། །རྡོ་རྗེ་འཆང་བ་རེ་རེ་ཡང་། །མངག་གཞུག་ཕོ་ཉ་མང་པོ་ཡིས། །དེད་དཔོན་ཚུལ་དུ་བསྐོར་བ་ནི། །རབ་ཏུ་འབར་ཞིང་མི་བཟང་པ། །རྡོ་རྗེའི་སྤུ་དང་སྨིན་མ་དང་། །རྡོ་རྗེའི་སྐྲ་དང་ཡན་ལག་དང་། །རྡོ་རྗེའི་ཉིང་ལག་ཆེན་མོ་ཅན། །ཀུན་ཀྱང་རབ་ཏུ་འཇིགས་པའི་གཟུགས། །གནོད་སྦྱིན་སྲིན་པོ་གཤིན་རྗེ་ཡི། །ཚུལ་འཆང་པ་དང་རང་བཞིན་ཉིད། །དེ་བཞིན་འབྱུང་པོ་རོ་ལངས་སོགས། །སྐྱེས་པ་བུད་མེད་གཟུགས་ཅན་དང་། །ཁ་ཅིག་གཅན་གཟན་ཁྲོ་བོའི་གཟུགས། །དུད་འགྲོ་གཏུམ་པའི་གཟུགས་ཅན་དེ། །ལག་ན་བེ་ཅོན་རལ་གྲི་དང་། །དྲི་ཤུལ་མདུང་དང་དགྲ་སྟར་བཅས། །ཁ་ཅིག་ལྕགས་ཀྱི་ཞགས་པ་དང་། །དེ་བཞིན་ལྕགས་སྒྲོག་དག་ཀྱང་འཛིན། །མི་མགོ་རློན་དང་སྐམ་པ་དང་། །ཐོད་པ་ཁྲག་གིས་བཀང་བ་འཐུང་། །བཟོང་དང་ཕུར་བུ་དྲི་དང་ནི། །སྣ་ཚོགས་གྲི་དག་རབ་ཏུ་ཐོགས། །ཁ་ཅིག་སོ་དང་མཆུ་དག་ཀྱང་། །མཚོན་ཆར་རབ་ཏུ་འབར་བ་དེ། །ཁ་ཅིག་གནམ་ལྕགས་ཁ་རླངས་ཅན། །དེ་བཞིན་རླུང་མཁྲིས་བད་ཀན་གྱི། །ཁ་རླངས་ལྡན་ཞིང་དྲི་མ་དང་། །མི་བཟད་རབ་ཏུ་འབར་བ་ཡི། །ཉི་ཟླ་ཞོན་ཞིང་འཇིག་རྟེན་བསྐོར། །ཁ་ཅིག་སྤྲིན་དང་རླུང་ནག་དང་། །ཆུ་ལ་ཞོན་ཏེ་རྒྱུ་བར་བྱེད། །ཁ་ཅིག་སེང་གེ་ཕག་སེང་དང་། །ས་ར་ཞོན་ཞིང་མཁའ་རྒྱུ་བཞིན། །དེ་བཞིན་སྟག་དང་མ་ཧེ་དང་། །དོམ་དང་དྲེད་དང་བྱི་ལ་ཞོན། །ཁ་ཅིག་རྔ་མོ་བོང་བུ་ལ། །ཞོན་ཏེ་འཇིག་རྟེན་སྐོར་བར་བྱེད། །ཁ་ཅིག་རོ་དང་རྡོ་ལ་ཡང་། །ཞོན་ཏེ་རྣམ་པར་འཕྲུལ་བར་སྟོན། །དེ་དག་འཇམ་རྒྱལ་ཁྲོ་བོ་ཡི། །བཀའ་ཉན་མངག་གཞུག་བྱེད་པ་སྟེ། །འཇམ་དཔལ་དབྱངས་ཀྱི་རྣལ་འབྱོར་པས། །རང་རང་དམ་ཚིག་བསྐུལ་བ་བཞིན། །གདུག་པ་གཞིག་དང་མནན་པ་དང་། །བསྐྲད་དང་དབྱེ་དང་གཟིར་ལས་སོགས། །དམ་ཚིག་བཞིན་དུ་བསྐུལ་བྱས་ནས། །ཇི་ལྟར་འདོད་པའི་ལས་བྱེད་དེ། །བསྐུལ་བའི་ཆོ་ག་མི་ཤེས་པར། །དངོས་གྲུབ་མྱུར་དུ་འབྱུང་མི་འགྱུར། །དངོས་གྲུབ་མྱུར་དུ་ཐོབ་བྱའི་ཕྱིར། །དེ་ཕྱིར་རབ་ཏུ་བསྐུལ་བར་བྱ། །བསྐུལ་བའི་ཆོ་གའི་བར་དུ་ཡང་། །མཆོད་བསྟོད་གཤེགས་དང་བསྲུང་ལས་སོགས། །སྔོན་བཞིན་འདིར་ཡང་ཤེས་པར་བྱ། །འཇམ་རྒྱལ་ཁྲོ་བོ་སྒྲུབ་པ་ཡི། །ཆོ་ག་རྒྱས་པ་བདག་གིས་བརྩམས། །འདི་ལས་བསོད་ནམས་གང་ཐོབ་པ། །འགྲོ་ཀུན་འཇམ་དབྱངས་སྐུ་ཐོབ་ཤོག །འཕགས་པ་འཇམ་དཔལ་གྱི་རྡོ་རྗེའི་དཀྱིལ་འཁོར་གྱི་ཆོ་ག་རྒྱས་པ་ཞེས་བྱ་བའི་སྒྲུབ་པའི་ཐབས། སློབ་དཔོན་ཆེན་པོ་དཔལ་ལྡན་སྒེག་པའི་རྡོ་རྗེས་མཛད་པ་རྫོགས་སོ།། །།བོད་ཀྱི་ལོ་ཙཱ་བ་རོང་ཟོམ་ཆོས་ཀྱི་བཟང་པོས་བསྒྱུར་ཅིང་། གཏན་ལ་ཕབ་པ། མན་ངག་གསེར་གྱི་ནས་སོ།། ༈ སྔགས་དོན་གྱི་སྒྲུབ་ཐབས་ཡིན་ནོ།། MT2BZ ༈ གཞན་ཕན་མཐའ་ཡས་མཆོག་གི་སྤྲུལ་པའི་སྐུ། ། གཞན་ཕན་ཆོས་ཀྱི་སྣང་༵ＳＸＦＫＪＸ-*３ＫＧ-*４་ＪＸ*３ＦＫＷＳＸＢ-*３/５བＭＴ４"ＢＺ༵ＳＸＦＫＪＸ-*３ＫＧ-*４་ཞེས་བྱ་བས། །གཞན་ཕན་སླད་དུ་སྤར་འདི་བསྒྲུབས་པའི་དགེ །གཞན་ཕན་ཕྲིན་ལས་ས་སྟེང་ཁྱབ་གྱུར་ཅིག །ཅེས་པའང་མི་ཕམ་པས་སོ།། །།LMགསང་སྔགས་ཀྱི་ལུགས་སུ་སཱཙྪ་གདབ་པ་འཕྲིན་ལས་བསྒྲུབ་ཚུལ།རོང་ཟོམ་བཀའ་འབུམ།པོད་གཉིས་པ།ＭＴ２"ＨＺ